Ysbeer-swem lok groot belangstelling | Netwerk24
Deur Marietjie Gericke 18 Junie 2019 17:16
Felix Burri, wat jaarliks die ysbeerswem organiseer, sê 24 jaar gelede het 12 swemmers die ysige waters van die Sandrivier by die Bundukamp naby Ventersburg aangedurf. In 2017 was daar 428 swemmers en in 2018 het 443 swemmers deelgeneem.
Felix Burri, organiseerder van die jaarlikse ysbeer-swem, swem hier verby Boendoetjie, wat reeds te water gelaat is vir vanjaar se byeenkoms. Foto: Verskaf
"Ons staan egter reg vir 600 geesdriftiges wat 'n pragtige volkleurmedalje van Goldco-Midas sal losswem," sê Burri.
Hy sê sowat 1 000 toeskouers sal die verrigtinge van die oewer af dophou.
"Mense van alle uithoeke van die land sal die Saterdagoggend reeds van vroeg af by die Bundu-kamp aankom. Mense kom van Kaapstad, Gauteng, die Vrystaat, Noord-Kaap en Limpopo.
"Die jaarlikse 4x4-gesinskompetisie gaan oudergewoonte aangebied word wat voertuie en hul bestuurders, asook hulpbestuurders, tot die uiterste sal beproef wanneer hulle teen die duine moet uitry.
"Die kompetisie word om 10:00 gehou, breek tydelik om 12:00 vir die swem en sal laatmiddag tot 'n einde kom met die prysuitdeling later die aand.
"Die 4x4's se eienaars sal ook ná donker 'n springmielie-en-sjerrie-rit onderneem, maar sal voor 'n nuwe ysbeer-item terug wees," sê Burri.
Vanjaar word die eerste middernag-swem gehou waar net 50 deelnemers met 'n Hella-koplig in die pikdonkerte die ysige waters gaan aandurf.
'n Splinternuwe volkleurmedalje, geskenkpak en onvergeetlike ervaring (alles danksy Hella) wag op die eerste 50 inskrywings teen R500 per inskrywing.
Bel 082 851 4584 om jou plek te bespreek.
Die oggend se swemsessie kos R50 per persoon. Laat inskrywings ná 11:15 kan by die rivier gedoen word.
Toegangsgeld by die hek is R60 per voertuig en sal saam met die opbrengs van verversingsverkope vir Engo se welsynsprojekte in die Goudveld gebruik word.
Burri sê Boendoetjie, die inwonende ysbeer, is reeds te water gelaat en wag in spanning vir deelnemers om op te daag.